Rasmus Horn Langhoff (S), 2023-11-17:
Tak for det, og tak for en meget vellykket høring i går.
Vi havde fulde huse i Landstingssalen.
Der var 12 oplægsholdere, 14 folketingsmedlemmer fra næsten alle partier og 170 deltagere, altså fulde huse i Landstingssalen og en lang venteliste.
3 timer og 1 kvarter brugte vi på en høring.
Jeg har ikke prøvet før, at der var så fulde huse og så lang en venteliste, og at vi havde så spændende et program.
Så tak til alle, der bidrog på hver deres måde, og tak til alle, der har været med til at gøre det muligt.
Jeg synes, det var fantastisk spændende at blive klogere og blive udfordret.
Så vil jeg gå til min ordførertale.
Vi står midt i en galoperende klimakrise.
De globale udledninger er ikke toppet endnu.
Nye kulkraftværker skyder fortsat op rundtom i verden, og flere steder i Europa sætter lande deres klimaplaner på pause.
Der er brug for, at alle lande gør, hvad de kan her og nu, for at reducere CO 2 -udledningerne, for tid betyder noget og hvert et ton CO 2 tæller.
Jeg forstår godt, at man midt i en klimakrise kan være fascineret af en energiform som atomkraft, der ikke udleder CO 2 , men vi bliver også nødt til at forholde os til, hvad der giver mening i en dansk kontekst.
Spørger vi Klimarådet, som jo også er blevet nævnt, er deres svar entydigt: Atomkraft er ikke nødvendigt i Danmark; vores geografi og vores vejrforhold gør os nemlig til et grønt kraftcenter for sol- og vindenergi.
Det er det, vi er gode til.
Ikke nok med, at vi er gode til det, så ved vi også, at det virker.
Sammenlignet med andre lande har vi i Danmark en meget høj elforsyningssikkerhed.
Det tager i gennemsnit 15 år at opstille et atomkraftværk.
Det er endda i et optimistisk scenarie.
Modsat tager det i gennemsnit 2-3 år at opstille solceller og vindmøller på land.
Selv hvis vi kigger til de mere langsigtede løsninger, nemlig havvind, vil vi også her kunne få vingerne ud at svinge og levere grøn strøm til mere end 14 millioner husstande i Danmark og Europa, nemlig med vores havvindsaftale fra før sommerferien med op til 14 GW havvind, altså både til danske husstande og selvfølgelig til europæiske husstande, længe før et atomkraftværk vil være færdigbygget og, nok så vigtigt, i god tid før 2030, hvor vi jo skal have nået vores mål.
Retter vi blikket mod det økonomiske aspekt, må vi også her erfare, at atomkraft er for dyrt.
Faktisk er den strøm, der kommer fra nye atomkraftværker i Europa, cirka dobbelt så dyr som den strøm, danske solcelleanlæg og vindmølleparker leverer.
Det er uden at tale om alle de gamle kendinge, som vi kender fra debatterne, altså afhængighed af uran, radioaktivt affald, der skal ekspederes, og spørgsmålet om, hvor et eller flere atomkraftanlæg så i givet fald skulle placeres rundtom i Danmark.
Så spørger I Socialdemokratiet
, er det absolut, som vi ser det, ikke her midt i vores generations største udfordring, nemlig klimakrisen, at vi skal skifte spor og bruge vores kræfter på at eksperimentere med langsommelige og dyre energikilder, tværtimod.
Løsningen er i stedet meget mere vedvarende energi.
Vi ved, det virker, og vi tror på, at det også er vejen frem.
Jeg har en vedtagelsestekst her, som jeg læser op på vegne af Socialdemokratiet, Venstre og Moderaterne.
Jeg læser nu: Forslag til vedtagelse »Folketinget har høje ambitioner for den grønne omstilling, og et bredt flertal i Folketinget har bl.a. besluttet at sikre rammevilkår, der kan muliggøre en firedobling af produktionen af vedvarende energi på land og mere end en femdobling af Danmarks havvindskapacitet.
Folketinget noterer sig, at atomkraft udgør en central del af europæisk forsyningssikkerhed og den globale klimakamp – og at nye atomkraftteknologier er under udvikling med bidrag fra danske virksomheder.
Folketinget noterer sig, at det er tilladt at forske i – og modtage offentlig støtte til – atomkraft.
Det er positivt.
I Danmark kan sol- og vindenergi lige nu og i en overskuelig fremtid udbygges hurtigere og billigere end atomkraft.
Folketinget noterer sig og støtter, at myndighederne følger udviklingen af energiteknologier generelt.«